**Brokeback Mountain** on vuonna 2005 ensi-iltansa saanut Ang Leen ohjaama ja Diana Ossanan ja Larry McMurtryn käsikirjoittama elokuva kahden nuorena lampaita yhdessä paimentaneen miehen noin kaksi vuosikymmentä kestävästä homoseksuaalisesta suhteesta. Sen pääosissa esiintyvät Heath Ledger ja Jake Gyllenhaal. Elokuvan tunnuslause on *Rakkaus on luonnonvoima* (*Love Is a Force of Nature*).

Elokuva perustuu Annie Proulx’n samannimiseen novelliin, joka julkaistiin ensimmäisen kerran lokakuussa 1997 *The New Yorker* -lehdessä, ja uudelleen vuonna 1999 novellikokoelmassa *Lyhyt kantama* (*Close Range: Wyoming Stories*). Elokuvan ja novellin tapahtumat sijoittuvat Wyomingiin ja Texasiin 1960–1980-luvuille. 

Elokuva herätti homoseksuaalisen sisältönsä vuoksi paljon keskustelua erityisesti Yhdysvalloissa, minkä vuoksi sitä ei esitetty useissa elokuvateattereissa. Monien uskonnollisten ryhmien, kuten katolilaisten ja mormonien, edustajat pitivät elokuvaa haitallisena. Se kiellettiin kokonaan ainakin Bahamalla, Arabiemiirikunnissa ja manner-Kiinassa mutta ei Hongkongissa eikä Taiwanissa.

*Brokeback Mountainin* ensiesitys oli Venetsian elokuvajuhlilla 2. syyskuuta 2005. Elokuvateattereihin se tuli rajoitetusti Britanniassa 30. marraskuuta ja Yhdysvalloissa 9. joulukuuta, laajempaan levitykseen tammikuussa 2006. Suomessa elokuvan ensi-ilta oli 27. tammikuuta.

*Brokeback Mountain* sai muun muassa neljä Golden Globea, Kultaisen leijonan, neljä Bafta-palkintoa sekä kolme Oscaria kahdeksasta ehdokkuudesta. Elokuvaa pidettiin laajalti ennakkosuosikkina parhaan elokuvan Oscarin saajaksi, mutta lopulta palkinnon vei *Crash*.

Elokuvan päähenkilöt saattavat olla tarkemmin biseksuaaleja. Toinen tulkinta on että he ovat kaksi homomiestä joiden avioliitot naisten kanssa ovat teennäisiä.

Juoni
-----

Elokuvan tapahtumat alkavat vuonna 1963. Joe Aguirre (Randy Quaid) palkkaa Ennis Del Marin (Heath Ledger) ja Jack Twistin (Jake Gyllenhaal) kesäksi paimentamaan lampaita kuvitteelliselle Wyomingissa sijaitsevalle Brokeback Mountainille. Kesän aikana miehet rakastuvat, mutta joutuvat eroamaan toisistaan töiden päätyttyä.

Elokuvassa kuvataan miesten suhdetta kahden vuosikymmenen ajan. Erottuaan Jackista Ennis menee naimisiin Alma Beersin (Michelle Williams) kanssa ja saa kaksi lasta. Seuraavana kesänä Jack hakee jälleen työtä Aguirrelta, joka kuitenkin näki Jackin ja Ennisin yhdessä edellisenä kesänä eikä halua palkata Jackia enää. Jack tapaa ratsastaja Lureen Newsomen (Anne Hathaway), jonka kanssa hän avioituu ja perustaa perheen.

Neljän vuoden kuluttua Jack ja Ennis tapaavat uudelleen ja Ennisin vaimo Alma näkee vahingossa miesten romanttisen kohtaamisen. Jack yrittää ehdottaa Ennisille, että he muuttaisivat pienelle ranchille ja eläisivät siellä yhdessä. Ennis muistaa kuitenkin lapsuudestaan, miten eräs homoudesta epäilty mies kidutettiin kuoliaaksi, ja kieltäytyy ehdotuksesta. Hän ei myöskään tahdo hylätä perhettään. Ennis ja Jack jatkavat epäsäännöllistä tapailua vuosien ajan.

Molempien miesten avioliitot alkavat rakoilla, ja Alma ja Ennis eroavat vuonna 1975. Myöhemmin Alma paljastaa tietävänsä Ennisin ja Jackin suhteesta. Jack työskentelee vaimonsa Lureenin isän yrityksessä. Kuultuaan Ennisin avioerosta hän ajaa Wyomingiin toivoen, että he voisivat aloittaa yhteisen elämän. Ennis kuitenkin kieltäytyy jättämästä lapsiaan. Ennis tapaa Cassie Cartwright -nimisen tarjoilijan (Linda Cardellini) ja alkaa seurustella tämän kanssa.

Kun Ennis ja Jack ovat päättämässä jälleen erästä yhteisistä retkistään, Ennis yrittää lykätä heidän seuraavaa tapaamistaan. Jack turhautuu, koska he näkevät toisiaan muutenkin enää vain harvakseltaan. Ennis syyttää Jackia omista hämmentävistä tunteistaan, ja miehet riitelevät, mutta syleilevät toisiaan lopuksi. Kohtaaminen jää miesten viimeiseksi.

Myöhemmin Ennisin Jackille lähettämä postikortti palaa takaisin ja vastaanottaja on korttiin leimatun tekstin mukaan kuollut. Ennis soittaa Lureenille, joka kertoo Jackin kuolleen vaihtaessaan rengasta. Ennis näkee mielessään, kuinka tuntematon miesjoukko hakkaa Jackin kuoliaaksi. Jackin todellinen kohtalo jää epäselväksi. Lureen kertoo Ennisille Jackin toivoneen tuhkansa siroteltavan Brokeback Mountainille. Ennis lähtee tapaamaan Jackin vanhempia (Roberta Maxwell ja Peter McRobbie) ja tarjoutuu sirottelemaan Jackin tuhkat vuorille. Jackin isä kuitenkin kieltäytyy, sillä hän haluaa sirotella tuhkat perheen sukuhautaan. Ennis käy Jackin lapsuudenhuoneessa ja löytää sieltä oman paitansa, jonka luuli unohtaneensa Brokeback Mountainille vuosia sitten. Hän tajuaa Jackin säilyttäneen paitaa oman, tuona kesänä pitämänsä veritahraisen paitansa sisällä. Jackin äiti antaa Ennisin pitää molemmat paidat.

Myöhemmin Ennisin 19-vuotias tytär Alma (Kate Mara) saapuu isänsä asuntoautolle kertomaan menneensä kihloihin. Tytär pyytää isältään siunausta ja kutsuu tämän häihin. Tyttärensä lähdön jälkeen Ennis menee vaatekomerolleen. Komeron ovessa roikkuu kaksi paitaa, ja niiden viereen on kiinnitetty postikortti, jossa on Brokeback Mountainin kuva.

Näyttelijät
-----------

|  |  |  |
| --- | --- | --- |
|  Heath Ledger  | … |  Ennis Del Mar
  |
|  Jake Gyllenhaal  | … |  Jack Twist
  |
|  Michelle Williams  | … |  Alma Beers
  |
|  Anne Hathaway  | … |  Lureen Newsome
  |
|  Randy Quaid  | … |  Joe Aguirre
  |
|  Linda Cardellini  | … |  Cassie
  |
|  Kate Mara  | … |  Alma Jr.
  |

Tuotanto
--------

### Kuvauspaikat

Three Sistersin maisemia.
Elokuvan tapahtumat sijoittuvat pääosin Itä-Wyomingiin, mutta se kuvattiin pääosin Kanadan Kalliovuorilla Etelä-Albertassa. Ohjaaja Ang Lee piti Albertaa sopivana paikkana, koska sen maisemat muistuttavat paljon Wyomingin maisemia ja kustannukset tulivat pienemmiksi Kanadassa. Lisäksi paikallinen elokuvien edistämisyhdistys auttoi rahoittamisessa.

Elokuvan "Brokeback Mountain" on itse asiassa kokoelma kuvakulmia Kananaskisin piirikunnan Canmoren kaupungin läheltä sijaitsevilta Three Sisters -nimisiltä kolmelta vuorenhuipulta Fortress- ja Moose Mountain -vuorille. Leirintäaluekohtaukset kuvattiin Ylä-Kananaskisin järvellä Elbow-joen putouksilla lähellä Bragg Creekin kylää sekä Canyon Creekillä, jotka myös sijaitsevat Albertassa. Joitakin kohtauksia kuvattiin myös Albertan Cowleyssä ja Fort Macleodissa, New Mexicon La Mesillassa sekä Wyomingin Grand Tetonin kansallispuistossa.

Elokuva kuvattiin kesällä 2004.

### Musiikki

*Brokeback Mountainin* musiikin sävelsi argentiinalainen Gustavo Santaolalla. Musiikki sai parhaan musiikin Oscarin ja oli ehdolla parhaan musiikin Golden Globen saajaksi.

Santaolalla sävelsi useita itse akustisella kitaralla esittämiään kappaleita sekä kaksi country-kappaletta: Bernie Taupinin sanoittaman ja Emmylou Harrisin esittämän kappaleen *A Love That Will Never Grow Old*, joka sai parhaan kappaleen Golden Globen, sekä Mary McBriden esittämän kappaleen *No One's Gonna Love You Like Me*. Elokuvassa esitetään myös tunnettujen country-artistien kappaleita.

Verve Records julkaisi 2005 elokuvasta 43 minuutin 21 sekunnin kestoisen soundtrackin. 

1. Gustavo Santaolalla – *Opening*
2. Willie Nelson – *He Was a Friend of Mine*
3. Gustavo Santaolalla – *Brokeback Mountain 1*
4. Emmylou Harris – *A Love That Will Never Grow Old*
5. Teddy Thompson ja Rufus Wainwright – *King of the Road*
6. Gustavo Santaolalla – *Snow*
7. Steve Earle – *The Devil's Right Hand*
8. Mary McBride – *No One's Gonna Love You Like Me*
9. Gustavo Santaolalla – *Brokeback Mountain 2*
10. Teddy Thompson – *I Don't Want to Say Goodbye*
11. Jackie Greene – *I Will Never Let You Go*
12. Gustavo Santaolalla – *Riding Horses*
13. The Gas Band – *An Angel Went up in Flames*
14. Linda Ronstadt – *It's So Easy*
15. Gustavo Santaolalla – *Brokeback Mountain 3*
16. Rufus Wainwright – *The Maker Makes*
17. Gustavo Santaolalla – *The Wings*

Vastaanotto
-----------

### Kaupallinen menestys

Brokeback Mountainin tuotantobudjetti ilman mainoskuluja oli noin 14 miljoonaa Yhdysvaltain dollaria. Tekijöiden mukaan Focus Features onnistui kattamaan tuotantokustannukset varhain myymällä elokuvan oikeuksia eri maihin.

Elokuva julkaistiin Yhdysvalloissa rajoitetusti 9. joulukuuta 2005. Aluksi se oli esillä vain viidessä teatterissa New Yorkissa, Los Angelesissä ja San Franciscossa, mutta se tuotti ensimmäisenä viikonloppunaan 547 425 dollaria, mikä on suurin draamaelokuvan näytöstä kohti saama tuotto koskaan.

Jouluviikonloppuna elokuvan näytöstä kohti saama tuotto oli suurin elokuvahistoriassa. 6. tammikuuta 2006 elokuvaa näytettiin jo 483 teatterissa, ja 13. tammikuuta Focus Features avasi elokuvan lähes 700 pohjoisamerikkalaisessa elokuvateatterissa. 20. tammikuuta elokuvaa alettiin näyttää 1 194 pohjoisamerikkalaisessa teatterissa, 27. tammikuuta 1 652 teatterissa ja 3. helmikuuta 2 089 teatterissa, jolloin elokuvan levikki oli näytösten määrässä laajimillaan.

Brokeback Mountainia näytettiin pohjoisamerikkalaisissa teattereissa 133 päivää ja se tuotti yli 83 miljoonaa dollaria Pohjois-Amerikassa ja yli 178 miljoonaa dollaria muualla maailmassa. Se on 1980-luvulta lähtien laskien viidenneksi eniten tuottanut lännenelokuva ja kahdeksanneksi eniten tuottanut romanttinen draama sekä Focus Featuresin ylivoimaisesti eniten tuottanut elokuva.

Elokuva esitettiin Lontoossa 30. joulukuuta 2005 vain yhdessä teatterissa ja 6. tammikuuta 2006 laajemmin koko maassa. Elokuva oli kolme viikkoa kaupungin katsotuin elokuva.

Ranskassa elokuvan ensiesitys oli 18. tammikuuta 2006 155 elokuvateatterissa. Toisella viikolla elokuvaa näytettiin 258 teatterissa ja kolmannella viikolla 290 teatterissa. Ensimmäisellä viikollaan *Brokeback Mountain* oli Ranskan kolmanneksi katsotuin elokuva 277 000 katsojalla. Kuukautta myöhemmin elokuvan oli katsonut maassa yli miljoona katsojaa ja 18. maaliskuuta elokuvan oli katsonut jo yli 1,25 miljoonaa katsojaa, ja elokuvaa näytettiin sen kymmenennellä viikolla vielä 168 teatterissa.*lähde?*

Italiassa elokuva julkaistiin 20. tammikuuta, ja se tuotti yli 890 000 euroa ensimmäisenä kolmena esityspäivänä ja oli ensi-iltaviikolla maan neljänneksi eniten tuottanut elokuva. Viidennellä viikollaan se oli tuottanut yli 4,6 miljoonaa euroa.*lähde?*

Australiassa *Brokeback Mountainin* ensiesitys oli 26. tammikuuta, ja se tuotti ensimmäisellä viikollaa näytöstä kohti kolme kertaa enemmän kuin yksikään muu elokuva. Yhteensä elokuva tuotti ensimmäisellä viiklla neljänneksi eniten maassa, vaikka sitä näytettiinkin vain 48 teatterissa.*lähde?*

Elokuva julkaistiin useissa maissa vuoden 2006 kolmen ensimmäisen kuukauden aikana. Se kävi listojen kärjessä ainakin Saksassa, Tšekissä, Hongkongissa ja Taiwanissa.

Yhdysvalloissa *Brokeback Mountain* oli eniten tuottanut elokuva 17.–19. tammikuuta mahdollisesti 16. tammikuuta saamiensa Golden Globe -palkintojen takia. Elokuva pysyi yhtä päivää lukuun ottamatta viiden kärjessä 10. helmikuuta asti.*lähde?*

**Brokeback Mountain Suomessa**| Viikko | 5 | 6 | 7 |  | 9 | 10 | 11 | 12 | 13 | 14 |
| --- | --- | --- | --- | --- | --- | --- | --- | --- | --- | --- |
| Sija | 5 | 4 | 5 | 6 | 5 | 5 | 4 | 4 | 5 | 8 |
| Teatterit | 5 | 5 | 10 | 10 | 13 | 13 | 13 | 13 | 13 | 13 |
| Tuotto (USD) | 94 205 | 189 422 | 290 584 | 374 686 | 446 824 | 520 564 | 577 074 | 625 088 | 665 984 | 701 953 |

Suomessa elokuvan ensiesitys oli 27. tammikuuta. Kahdella ensimmäisellä viikolla sitä esittiin vain viidessä teatterissa, ja laajimmillaankin sitä esitettiin 13 teatterissa. Yhtä viikkoa lukuun ottamatta se pysyi katsojatilastojen viiden kärjessä yhdeksän ensimmäistä viikkoa. Syyskuun alkuun mennessä sen oli käynyt katsomassa noin 96 000 henkilöä.

### Kriitikoiden arviot

|  |  |
| --- | --- |
| All Movie GuidePerry Seibert |  |
| EmpireDamon Wise |  |
| FilmcriticDavid Thomas |  |
| Roger Ebert | 4/4 |
| Rolling StonePeter Travers | 4/4 |
| PremiereGlenn Kenny | 4/4 |
| Helsingin SanomatVeli-Pekka Lehtonen |  |
| Turun SanomatTapani Maskula |  |
| AamulehtiMarkus Määttänen |  |
| Svenska DagbladetJeanette Gentele |  |
| GuardianPeter Bradshaw |  |
| MTV3Minna Karila |  |

Elokuvakriitikot ovat kehuneet elokuvaa. Se oli Golden Globen menestynein elokuva seitsemällä ehdokkuudella ja neljällä palkinnolla, mukaan lukien parhaan draamaelokuvan palkinto. Se voitti myös Kultaisen leijonan Venetsian elokuvajuhlilla, parhaan elokuvan palkinnon muun muassa Bostonin, Dallasin Fort Worhin, Floridan, Las Vegasin, Los Angelesin, New Yorkin, San Franciscon ja Utahin elokuvakriitikkojen järjestöiltä sekä Britannian elokuva- ja televisiotaiteiden akatemialta (Bafta).

Elokuva-arvosteluja keräävän Rotten Tomatoesin antama 217 arvostelun keskimääräinen arvio on 86 prosenttia.

Elokuvan merkittävyyden syyksi sanotaan sen kuvausta samaa sukupuolta olevien suhteesta ilman viittauksia homoseksuaalien kansalaisoikeuksien historiaan. Elokuvassa painottuu traagisen rakkaustarinan puoli, minkä vuoksi monet ovet verranneet elokuvan päähenkilöitä muun muassa Romeoon ja Juliaan sekä James Cameronin *Titaniciin*. *Brokeback Mountainin* tuottaja James Schamus saikin idean elokuvajulisteeseen *Titanicin* julisteesta.

3. tammikuuta 2006 Focus Featuresin emoyhtiö Universal Studios tiedotti, että sen mukaan *Brokeback Mountain* oli vuoden 2005 arvostetuin elokuva. Riippumaton *criticstop10.net*-sivusto tuki väitettä tiedottamalla, että elokuva oli arvostelijoiden tekemien vuoden 2005 parhaiden elokuvien listojen kärjessä useammin kuin mikään muu elokuva.

Vuonna 2016 *Brokeback Mountain* äänestettiin BBC:n kyselyssä vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.

Palkinnot
---------

*Brokeback Mountain* oli vuoden 2005 menestyneimpiä elokuvia. Se on saanut useita kymmeniä palkintoja, joista tärkeimpiä olivat neljä Golden Globea seitsemästä ehdokkuudesta, parhaan elokuvan Kultainen leijona Venetsian elokuvajuhlilla, neljä Baftaa yhdeksästä ehdokkuudesta sekä kolme Oscaria kahdeksasta ehdokkuudesta.

### Palkintoja

* Oscar-palkinto: paras ohjaus, paras sovitettu käsikirjoitus, paras musiikki
* Aurora Film Awards: paras elokuva, paras sovitettu käsikirjoitus, paras kappale (*A Love That Will Never Grow Old*)
* Bafta-palkinto: paras elokuva, paras miessivuosa (Jake Gyllenhaal), paras ohjaus, paras sovitettu käsikirjoitus
* Critics' Choice Award: paras elokuva, paras ohjaus, paras naissivuosa (Michelle Williams)
* Directors Guild of America Awards: vuoden elokuvaohjaaja
* European Film Awards: paras ohjaus
* Golden Globe Awards paras draamaelokuva, paras elokuvaohjaus, paras käsikirjoitus, paras kappale (*A Love That Will Never Grow Old*)
* Las Vegas Film Critics Society: paras elokuva, paras näyttelijä (Heath Ledger), paras ohjaus
* London Film Critics Circle: paras elokuva, paras ohjaus
* Los Angeles Film Critics Association: paras elokuva, paras ohjaus
* MTV Movie Awards: paras näyttelijäsuoritus (Jake Gyllenhaal), paras suudelma (Heath Ledger ja Jake Gyllenhaal)
* National Board of Review: top 10 -elokuvat, paras ohjaus, paras miessivuosa (Jake Gyllenhaal)
* New York Film Critics Circle: paras elokuva, paras ohjaus, paras miesnäyttelijä (Heath Ledger)
* Online Film Critics Society: paras elokuva, paras ohjaus, paras miespääosa (Heath Ledger), paras miessivuosa (Jake Gyllenhaal), paras sovitettu käsikirjoitus, paras musiikki, paras näyttelijäkokoonpano, paras kuvaus, paras kappale (*A Love That Will Never Grow Old*), paras kohtaus (paidan löytäminen), paras Internet-sivusto
* San Francisco Film Critics: paras elokuva, paras ohjaus, paras miespääosa (Heath Ledger)
* Satellite Awards: paras draamaelokuva, paras ohjaus, paras leikkaus, paras kappale (*A Love That Will Never Grow Old*)
* British Film Institute: paras elokuva
* Venetsian elokuvajuhlat: parhaan elokuvan Kultainen leijona
* Writers Guild of America -palkinto: paras sovitettu käsikirjoitus

### Merkittäviä ehdokkuuksia

* Oscar-palkinnot: paras elokuva, paras miespääosa (Heath Ledger), paras miessivuosa (Jake Gyllenhaal), paras naissivuosa (Michelle Williams), paras kuvaus (Rodrigo Prieto)
* Bafta-palkinnot: paras miespääosa (Heath Ledger), paras naissivuosa (Michelle Williams), paras kuvaus (Rodrigo Prieto), paras musiikki (Gustavo Santaolalla), paras leikkaus (Geraldine Peroni ja Dylan Tichenor)
* Golden Globe -palkinnot: paras draamaelokuvan miespääosa (Heath Ledger), paras elokuvan naissivuosa (Michelle Williams), paras musiikki (Gustavo Santaolalla)
* Independent Spirit Awards: paras miespääosa (Heath Ledger), paras naissivuosa (Michelle Williams)
* Screen Actors Guild -palkinnot: paras miespääosa (Heath Ledger), paras miessivuosa (Jake Gyllenhaal), paras naissivuosa (Michelle Williams), paras elokuvan näyttelijäkokoonpano

DVD-julkaisu
------------

Elokuvan DVD-versio julkaistiin Yhdysvalloissa 4. huhtikuuta 2006. Julkaisupäivänä sitä ostettiin yli 1,4 miljoonaa kappaletta, ja se oli julkaisuviikon toiseksi ostetuin DVD Disneyn elokuvan *Narnian tarinat: Velho ja leijona* jälkeen. Maaliskuun lopussa ja huhtikuun alussa *Brokeback Mountain* oli Amazon.comin myydyin DVD useita päiviä, vaikkakin sijoitus vaihteli lähes päivittäin. Aluekoodin 2 DVD-versio julkaistiin 24. huhtikuuta. Suomenkieliset tekstitykset sisältävä versio julkaistiin 12. heinäkuuta.

DVD sisältää elokuvan lisäksi käsikirjoittajien, Larry McMurtryn ja Diana Ossanan, haastattelun sekä lyhytdokumentit *Sharing the Story: The Making of Brokeback Mountain*, *Directing from the Heart: Ang Lee* ja *On Being a Cowboy*.

Lähteet
-------

1. ↑  United Press International: 'Brokeback Mountain' banned in the Bahamas, viitattu 17.9.2006
2. ↑  WTOP: Brokeback Mountain banned in China, (Arkistoitu – Internet Archive) viitattu 17.9.2006
3. ↑  Variety: No cowboys in China, viitattu 17.9.2006
4. ↑  BBC News: Lee's Brokeback leads Oscar race, viitattu 17.9.2006
5. ↑  MSNBC: How did ‘Brokeback Mountain’ lose?
6. ↑  The Envelope: Breaking no ground, viitattu 17.9.2006
7. ↑  Yahoo! Movies: The post-Oscars debate: Why Brokeback lost, (Arkistoitu – Internet Archive) viitattu 17.9.2006
8. ↑   (Arkistoitu – Internet Archive)
9. ↑  CBC News: Cowboys promote Brokeback 'Alberta' in Manhattan, viitattu 17.9.2006
10. ↑  Travel Alberta: Alberta's Brokeback Mountain Snags Three Oscars, (Arkistoitu – Internet Archive) viitattu 17.9.2006
11. ↑  Free New Mexican: Motion-picture boom is major boon for New Mexico's film students, viitattu 17.9.2006
12. ↑  Playback: Alberta back on Oscar Mountain, (Arkistoitu – Internet Archive) viitattu 17.9.2006
13. 1 2  Box Office Mojo, viitattu 17.9.2006
14. ↑  Box Office Mojo: 'Brokeback' Rides High in Limited Release, viitattu 17.9.2006
15. ↑  Box Office Mojo: Western, viitattu 17.9.2006
16. ↑  Box Office Mojo: Romantic Drama, viitattu 17.9.2006
17. ↑  Box Office Mojo: Focus Features, viitattu 17.9.2006
18. ↑  TimeOut London: Spielberg finally topples 'Brokeback Mountain', (Arkistoitu – Internet Archive) viitattu 17.9.2006
19. ↑  Box Office Mojo: Germany, viitattu 2.10.2006
20. ↑  Box Office Mojo: Czech Republic, viitattu 2.10.2006
21. ↑  Box Office Mojo: Hongkong, viitattu 2.10.2006
22. ↑  Box Office Mojo: Taiwan, viitattu 2.10.2006
23. ↑  Box Office Mojo: Finland, viitattu 2.10.2006
24. 1 2 3 4 5 6  Nyt 36/2006 (8.9.2006)
25. ↑  All Movie: Brokeback Mountain, (Arkistoitu – Internet Archive) viitattu 29.9.2006
26. ↑  Empire Reviews Central: Brokeback Mountain, viitattu 17.9.2006
27. ↑  Filmcritic: Brokeback Mountain, (Arkistoitu – Internet Archive) viitattu 17.9.2006
28. ↑  Roger Ebert: Brokeback Mountain, (Arkistoitu – Internet Archive) viitattu 17.9.2006
29. ↑  Rolling Stone: Brokeback Mountain, (Arkistoitu – Internet Archive) viitattu 29.9.2006
30. ↑  Premiere Magazine: Brokeback Mountain, (Arkistoitu – Internet Archive) viitattu 29.9.2006
31. ↑  MTV3: Brokeback Mountain, viitattu 17.9.2006
32. ↑  Rotten Tomatoes: Brokeback Mountain, viitattu 17.9.2006
33. ↑  Los Angeles Times: 'Brokeback's' tasteful appeal (David Ehrenstein)
34. ↑  MSNBC: Love makes 'Brokeback' Oscar favorite, viitattu 17.9.2006
35. ↑  indieWire: Don't Fence Me In: Ang Lee's "Brokeback Mountain", (Arkistoitu – Internet Archive) viitattu 17.9.2006
36. ↑  Defamer: Jake and Heath: Their Love Will Go On, (Arkistoitu – Internet Archive) viitattu 17.9.2006
37. ↑  Top Films in Critics' Top 10 Lists: 2005, (Arkistoitu – Internet Archive) viitattu 17.9.2006
38. ↑  The 21st Century’s 100 Greatest Films, BBC Culture 24.8.2016.
39. ↑  Amazon.com: Brokeback Mountain, viitattu 17.9.2006

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Brokeback Mountain**.
* Elokuvan viralliset kotisivut (Arkistoitu – Internet Archive) (englanniksi)
* *Brokeback Mountain* Internet Movie Databasessa. (englanniksi)
* Rotten Tomatoes – Brokeback Mountain (englanniksi)
* Box Office Mojo – Brokeback Mountain (englanniksi)
* The Ultimate Brokeback Guide (Arkistoitu – Internet Archive) (englanniksi)

  

Ang Leen ohjaamat elokuvat

|  |  |
| --- | --- |
| **1990-luku** | *Pushing Hands* (1992) · *Hääjuhla* (1993) · *Syö juo mies nainen* (1994) · *Järki ja tunteet* (1995) · *Jäämyrsky* (1997) · *Paholaisen satulassa* (1999) |
| **2000-luku** | *Hiipivä tiikeri, piilotettu lohikäärme* (2000) · *Hulk* (2003) · *Brokeback Mountain* (2005) · *Lust, Caution* (2007) · *Taking Woodstock* (2009) |
| **2010-luku** | *Piin elämä* (2012) · *Billy Lynn’s Long Halftime Walk* (2016) |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Parhaan draamaelokuvan Golden Globe -palkinnon saaneet elokuvat |
| --- |
|  |
| 1951–1970 | 
* *Paikka auringossa* (1951)
* *Suuri maailmansirkus* (1952)
* *Näin hänen kuolevan* (1953)
* *Alaston satama* (1954)
* *Eedenistä itään* (1955)
* *Maailman ympäri 80 päivässä* (1956)
* *Kwai-joen silta* (1957)
* *Kahlitut* (1958)
* *Ben-Hur* (1959)
* *Spartacus* (1960)
* *Navaronen tykit* (1961)
* *Arabian Lawrence* (1962)
* *Kardinaali* (1963)
* *Becket* (1964)
* *Tohtori Živago* (1965)
* *Kunnian mies* (1966)
* *Yön kuumuudessa* (1967)
* *Leijona talvella* (1968)
* *Tuhannen päivän kuningatar* (1969)
* *Rakkaustarina* (1970)

 |
|  |
| 1971–1990 | 
* *Kovaotteiset miehet* (1971)
* *Kummisetä* (1972)
* *Manaaja* (1973)
* *Chinatown* (1974)
* *Yksi lensi yli käenpesän* (1975)
* *Rocky* (1976)
* *Käännekohta* (1977)
* *Keskiyön pikajuna* (1978)
* *Kramer vastaan Kramer* (1979)
* *Tavallisia ihmisiä* (1980
* *Kultalampi* (1981)
* *E.T.* (1982)
* *Hellyyden ehdoilla* (1983
* *Amadeus* (1984)
* *Minun Afrikkani* (1985)
* *Platoon – nuoret sotilaat* (1986)
* *Viimeinen keisari* (1987)
* *Sademies* (1988)
* *Syntynyt 4. heinäkuuta* (1989)
* *Tanssii susien kanssa* (1990)

 |
|  |
| 1991–2010 | 
* *Bugsy* (1991)
* *Naisen tuoksu* (1992)
* *Schindlerin lista* (1993)
* *Forrest Gump* (1994)
* *Järki ja tunteet* (1995)
* *Englantilainen potilas* (1996)
* *Titanic* (1997)
* *Pelastakaa sotamies Ryan* (1998)
* *American Beauty* (1999)
* *Gladiator* (2000)
* *Kaunis mieli* (2001)
* *Tunnit* (2002)
* *Taru sormusten herrasta: Kuninkaan paluu* (2003)
* *Lentäjä* (2004)
* *Brokeback Mountain* (2005)
* *Babel* (2006)
* *Sovitus* (2007)
* *Slummien miljonääri* (2008)
* *Avatar* (2009)
* *The Social Network* (2010)

 |
|  |
| 2011– | 
* *The Descendants* (2011)
* *Argo* (2012)
* *12 Years a Slave* (2013)
* *Boyhood* (2014)
* *The Revenant* (2015)
* *Moonlight* (2016)
* *Three Billboards Outside Ebbing, Missouri* (2017)
* *Bohemian Rhapsody* (2018)
* *Taistelulähetit – 1917* (2019)
* *Nomadland* (2020)

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Parhaan elokuvan Bafta-palkinto |
| --- |
|  |
| 1947–1960 | 
* *Parhaat vuodet* (1947)
* *Hamlet* (1948)
* *Polkupyörävaras* (1949)
* *Kaikki Eevasta* (1950)
* *Intohimojen karuselli* (1951)
* *Avaruuksien aave* (1952)
* *Kielletyt leikit* (1953)
* *Pelon palkka* (1954)
* *Rikhard III* (1955)
* *Ansa* (1956)
* *Kwai-joen silta* (1957)
* *Tilaa huipulla* (1958)
* *Ben-Hur* (1959)
* *Poikamiesboksi* (1960)

 |
|  |
| 1961–1980 | 
* *Balladi sotilaasta* (1961)
* *Suurkaupungin hait* (1961)
* *Arabian Lawrence* (1962)
* *Tom Jones – hulivilihurmuri* (1963)
* *Tohtori Outolempi eli: kuinka lakkasin olemasta huolissani ja opin rakastamaan pommia* (1964)
* *My Fair Lady* (1965)
* *Kuka pelkää Virginia Woolfia?* (1966)
* *Kunnian mies* (1967)
* *Miehuuskoe* (1968)
* *Keskiyön cowboy* (1969)
* *Butch ja Kid – auringonlaskun ratsastajat* (1970)
* *Saakelin sunnuntai* (1971)
* *Cabaret* (1972)
* *Amerikkalainen yö* (1973)
* *Lacombe, Lucien* (1974)
* *Alice ei asu enää täällä* (1975)
* *Yksi lensi yli käenpesän* (1976)
* *Annie Hall* (1977)
* *Muistojeni Julia* (1978)
* *Manhattan* (1979)
* *Elefanttimies* (1980)

 |
|  |
| 1981–2000 | 
* *Tulivaunut* (1981)
* *Gandhi* (1982)
* *Tunnit Ritan kanssa* (1983)
* *Kuoleman kentät* (1984)
* *Kairon purppuraruusu* (1985)
* *Hotelli Firenzessä* (1986)
* *Jean de Florette* (1987)
* *Viimeinen keisari* (1988)
* *Kuolleiden runoilijoiden seura* (1989)
* *Mafiaveljet* (1990)
* *The Commitments* (1991)
* *Talo jalavan varjossa* (1992)
* *Schindlerin lista* (1993)
* *Neljät häät ja yhdet hautajaiset* (1994)
* *Järki ja tunteet* (1995)
* *Englantilainen potilas* (1996)
* *Housut pois!* (1997)
* *Rakastunut Shakespeare* (1998)
* *American Beauty* (1999)
* *Gladiator* (2000)

 |
|  |
| 2001– | 
* *Taru sormusten herrasta: Sormuksen ritarit* (2001)
* *Pianisti* (2002)
* *Taru sormusten herrasta: Kuninkaan paluu* (2003)
* *Lentäjä* (2004)
* *Brokeback Mountain* (2005)
* *The Queen* (2006)
* *Sovitus* (2007)
* *Slummien miljonääri* (2008)
* *The Hurt Locker* (2009)
* *Kuninkaan puhe* (2010)
* *The Artist* (2011)
* *Argo* (2012)
* *12 Years a Slave* (2013)
* *Boyhood* (2014)
* *The Revenant* (2015)
* *La La Land* (2016)
* *Three Billboards Outside Ebbing, Missouri* (2017)
* *Roma* (2018)

 |

 |